Pigo la moyoni

PIGO LA MOYONI.

Baada ya mazungumzo marefu baina ya Salimu na Salima ,hatimaye Salimu
alikubali shingo upande kuhusu swala hilo la kuavya mimba. Salimu
alikuwa ghulamu mwenye mwelekeo aidha wengi walimuona kama kielelezo kwa
wanarika wenzake. Chuoni alikuwa kiongozi wa vyama kadhaa vya nasaha na
kuwatia moyo wanagenzi wenzake. Ni kupitia vyama hivi ndipo alipata
kukutana na Salima, , licha ya kuwa yeye alikuwa ashapiga moyo konde
kutojitia katika mapenzi ya chuoni upendo wake kwake Salima ulikuwa
tofauti, mwanzo alimchukuwa kama mwendani wake wa karibu ,lakini jinsi
siku zilivyozidi kusonga ndivyo pia walizidi kukaribiana, ikawa vigumu
kila mmoja kujizuia na hisia kutaka kuwa wapenzi. Salimu anakumbuka siku
moja wakiwa kwenye mandari ,ilikuwa Jumamosi waliyokuwa wamepanga kuzuru
eneo moja chuoni, ili wapate muda zaidi wa kufahamiana .

Huku wakiwa wameketi kwenye nyasi alianza Salimu , " Mimi ni mwana wa
kipekee wa mama," kipekee kivipi ?Alimkatiza Salima. Hili nilimfanya
Salimu kupiga picha safari yake ya maisha . " Mamangu alioleka katika
jamii ya Wasakamoyo, alijaliwa wana watatu wote wakiwa maghulamu,
waliishi maisha mazuri.Lakini baba alipoipiga dunia teke. Mama akabakia
pweke, akawa hana mbele wala nyuma . Licha ya kuwa baba alikuwa mtu wa
kijiasiria mail huku mama alikuwa akifanya biashara za dukaduka pale
kijijini. Hata hivyo mambo na urithi wa mke yalikuwa yamepitwa na wakati
katika jamii ila mwanzoni hili lilikuwa jambo la kawaida, pindi mme
alipoaga wazee wa jamii waliketi na kupendekeza mmoja wa shemeji zake
kurithi mjane aliyebakia. Lakini kutokana na wanaharakati wa kidini na
vuguvugu la wafeministi waliopigania haki za akina mama ,walikuwa
wameweza kudhibiti kitendo hicho na kikawa kimetupwa katika kaburi la
sahau. Hata hivyo bado kulikuwa na jamii ambazo zilikuwa zimeshikilia
desturi hii mithili na walivyoshikilia tohara ya mtoto wa kike licha ya
serikali kupinga na kutoa adhabu Kali dhidi ya washirika. Salimu
anakumbuka akielezwa na mamake kuwa yeye ni zao la uamuzi wake.

Kwani bi. Rema aliyekuwa mamake Salimu alishindwa kujizuia na uchu
uliomgandamiza kila kukija kwani mumewe aliaga akamwaacha akiwa bado ana
umri mdogo. Kando na kuwa alikuwa mama ya wana watatu alikuwa amerembeka
na umbo lake bado lilikuwa 3tisti . Akajipata katika usuhuba na mwanamme
mwingine na kupata Salimu kama zao la matendo yao .

Jamii nayo kuona amejiingiza katika ndoa ya pili walianza kumwita majina
ya kila aina , si msherati ,si mvunja nyumba za watu ,si..... mwashowe
hata wakamwekea tuhuma za kumuua mmewe ili aponde raha na mabwana za
watu . Maneno haya yalimkata maini Bi. Rema lakini hakuwa na jingine ila
kukubali. Maneno ni silaha hatari, hukata na kupenyeza ndani kwa ndani ,
mama mtu alibaki akilengwalengwa na machozi. Wakati huu alikuwa na
ujauzito wake Salimu. Na wanawe watatu walikuwa katika shule ya upili.
Yobrah ,Viki na Jey , Yobra alikuwa katika kidato cha nne , viki kidato
cha pili naye Jey alikuwa katika muhula wa kwanza kidato cha kwanza.
Licha ya kuwa Jey alikuwa amepita mtihani wa darasa la nane na kuibuka
wa kwanza Wilayani na alama mia nne na kumi juu ya alama mia tano.
Shangwe na hoihoi zilishuhudiwa wilayani. Jamii ya shule alikosomea Jey
ilifurahia sana kwani Jey alaikuwa ameifanya shule hiyo kuchapishwa
katika gazeti la Taifa leo kama mojawapo ya shule zilizofana zaidi
katika gatuzi nzima.

Hata hivyo ilipowadia wakati wa kujiunga na shule za upili Jey alikuwa
ameitwa katika shule ya kitaifa .Mamake Jey alifahamu fika kuwa mwanawe
angefadhiliwa kimasomo katika shule ya upili hasaa ingizingatiwa kuwa
watoto yatima walipewa kipau mbele katika ufadhili na mashirika mengi ya
kitaifa na kibnafsi. Kama ilivyokuwa ada Jey alituma maombi ya
kufadhiliwa katika shirika la Mbawa Za Kupaa ( MZK). Mambo yalienda
mvange , kwani waliotumwa kuja kuthibitisha iwapo Kwa akina Jey walikuwa
fukara walipata kuwa mamake Jey alikuwa na kijiduka , ng'ombe wawili wa
maziwa na kijishamba karibia ekari moja.

Waliwapa moyo kuwa wangepata ripoti kamili iwapo Jey angefadhiliwa au
la. Hata hivyo kijijini humo mlikuwa na wana wawili waliokuwa wametia
fora, Beka ndiye alikuwa mwanafunzi aliyeweza kupata alama za
wastani.Wazazi wake Beka waliposikia kuwa wanahisani hao wako jijini
alivaa matambara na kujifanya mlemavu wa kutembea.

Na pindi walipofika walimkuta katika hali ya kuhuzunisha ya uchochole
usiodhihirika ikawa kwamba, Beka ndiye aliyefuzu mchujo wa kufadhiliwa
kwa kuzingazitia hali ya mzazi wake. Ingawa Wazazi wake Beka hawakuwa
walalaheri wala walalahoi hawakuwa fukara jinsi ilivyodhaniwa. Jambo
hilo baadae liliwakera Jey na mamake ,hata ikapelekea Jey kujiunga na
shule ya kutwa jijini kwa uhaba wa karo.

Wazee wa jamii walipanga njama za kumfukuza mamake Salimu. Wakatibua
mbinu watakayotumia , mwanzo kabisa walimtega Yobra katika mtego wao.
Kwani baada ya kifo cha babake aligeuka na kuwa mlevi kupindukia, kwa
hiyo walimpa habari za uongo kuhusu mamake. Wakamwambia eti mamake
alikuwa na njama ya kuuza shamba lao na kufuja mali ya babake ili
ajiburudishe na kuponda raha na babake wa kambo. Wakadai kuwa itakuwa
vyema ikiwa watamfukuza hapo nyumbani kabla mambo hayajaharibika .
Yobrah aliwambia viki na Jey ambaye alikuwa amekamilisha mtihani wake wa
kidado cha nne na bila shaka wote wakamkana mama yao kadamnasi.Alfajiri
iliyofuata mama mtu bila kujua ni kipi kinajiri, aliwaona wazee wa jamii
na wanae watatu mbele ya chumba chake wakimuamrisha aondoke katika
shamba lao na mumewe.

Ghafla bin vu ! Waliingia chumbani na kuanza kurusha vitu nje moja baada
ya kingine. Bi Rema alijaribu kupiga usiahi lakini hakuna aliyemsaidia.
Chini ya usimamizi wa wazee wa jamii Bi. Rema aliwekewa vitu vyake
kwenye mkokoteni na kuambiwa kuwa apotelee mbali. Alijaribu kuwasihi
wanawe wasimfanyie hujuma wa aina hiyo , lakini wapi? Yule bwana naye
alirejea kwake akamwacha mama Salimu barabarani huku akidai kuwa hana pa
kumpeleka. Bi. Rema aliwaza na kuwazua, akatamani dunia ipasuke immeze
mzima mzima lakini haikupasuka kwani siku zote dunia huwa haina huruma,
Hata mja anapohangaika na kugaagaa katika dhiki huwa inasalia pale pale
na kumwaangazia jicho lake jekundu. Akataka ajitie kitanzi lakini
akawaza kuhusu kijusi alichokibeba tumboni , akaghairi nia na kuamua
kukumbana na hali jinsi ilivyo. Akaapa kuwa lazima atamtunza yule mwana
kwa vyovyote vile. Baadae aliuza vitu vyake vyote na kuabiri gari hadi
jijini Nairobi. Akazunguka akitufuta kazi ya uyaya kwenye boma za
walalaheri. Si Kileleshwa, si Karen , si Runda ,hatimaye alipata kazi
hiyo kwenye mtaa wa Rwaka. Mama mwenye heshima zake ,aliyezoea kukaa
maisha yake sasa alikuwa mwajiriwa katika nyumba ya mtu. Siku moja
kajipata kwenye zahanati alipouliza akaambiwa eti alikuwa alikuwa
amejaribu kujitoa uhai kwa kunywa sumu ,ni kwa bahati nzuri mwajiri wake
alifika kwa wakati na kuokoa maisha.Mwajiri wake alikuwa mama mwenye
umri wa miaka thelathini hivi na mtoto mmoja wa kike. Ambaye alikuwa
katika harakati za kujua kutembea.

Baadaye muda ulisonga na ukawadia wakati wa Bi.Rema kujifungua. Katika
dunia licha ya kuwa kuna wengi waovu na wasojali ila kuna wachache wenye
utu na huruma. Na mwajiri wake alikuwa mmoja wao. Alimshughulikia katika
kukuru kakara zote za hosipitalini na hatimaye akampa likizo kwa kuwa
hangeweza kufanya kazi katika hali hiyo. Bi. Rema kwa vipesa alivyopewa
kadhaa alikodi nyumba katika mtaa mmoja wa mabanda uitwao Mathare. Huko
ndiko Salimu alipata kukuia. Haya yote Salimu alielewa na mamake
alipohisi kuwa amekosa uwepo wa babake na kumuuliza mamake "mama babangu
yupo wapi?"

Salima alikuwa msichana wa pekee katika familia yao kwa hiyo alimlazimu
Salimu kutia sahihi katika wazo lake la kuavya mimba. Na alihisi kuwa
kuilea mimba hiyo ingedhuru masomo yake hasaa ikifahamika kuwa babake
hakuwa mtu mwenye mzaha ikifika katika mambo na elimu. Licha ya hiyo
jamii kwa ujumla ilimwona msichana yeyote mwenye mimba kama mtovu wa
nidhamu , na hata wengine hawakusita kuwaita majina ya kila aina yenye
kudhalilisha kama kahaba. Kwa hiyo Salima alihofu kuitwa majina ya aina
hiyo na kuonekana kama aliyefeli kimaisha.

Salimu hakuwa na budi kukubali hasaa ikizingatiwa kuwa hakuwa na uwezo
wa kumlea marehemu mtarajiwa, Mamake alikuwa bado anaishi katika mtaa wa
Mathare ,huku akijizumbulia riziki kwa kufanya kazi za udobi katika boma
za walala heri . Yeye mwenyewe amesomeshwa na shirika la "INUA MTOTO WA
GHETO (I.M.W.G)" toka shule ya msingi hadi sasa mwaka wa pili
chuoni.Kando na yeye kuwa mwanaharakati wa kuavya mimba chuoni na
kupigania haki za mtoto wa kike, ilibidi kwani lisilo na budi hu....

Salimu anaikumbuka vizuri siku hiyo, ilikuwa machweo Jumapili simu yake
ya mkononi ilipolia kuichukua alikuwa mpenzi wake Salima. Akamweleza
kuwa angependa aandamane naye hadi kwenye zahanati moja iliyokuwa katika
viunga vya chuo. Aidha zahanati hiyo ilivuma na kufahamika zaidi katika
shughuli hizi zilizokuwa kinyume na sheria. Wanachuo wengi walijaa
pomoni katika zahanati hii ili kujinadhifisha jinsi wenyewe walivyoita
(kudownload) . Walipokuwa njiani wakienda kule zahanatini Salimu
alijaribu kumsihi Salima abadilishe wazo lake, akamweleza mathara yote
ya kitendo hicho na hatari zinazoandamana na kitendo chenyewe lakini
hakusikia sijui tuseme alikuwa ni sikio la kufa ambalo halikuwa na dawa
vipi angesikia..?Salimu hakuwa na jingine wala kutia sahihi katika
mkataba wa kufa kupona.Kwa kuwa hii ilikuwa shughuli iliyopigwa marufuku
ilifanyika katika kiza. Salimu alimkabithi yule muuguzi kitita cha
shilingi alfu tano, kisha Salima akaingia katika kichumba kimoja. Lakini
papo papo waliingia vijana barobaro wawili huku wakiwa wamevalia miwani
na suti. Licha ya kuwa ilikuwa usiku suti zao ziling'aa na kuonyesha
unadhifu wao. Walipita kwa kasi na kuelekea kule alikoingia muuguzi.
Baada ya muda si muda walirudi huku wamemtia pingu muuguzi pamoja na
salima. Salimu hakujua kilichojiri kwani alikuwa amewasubiria kwenye
pambajeo. Aidha maswali yasiyokuwa na majibu yazunguka kama ngisi
baharini katika kichwa chake.Akasimama na kuzubaa kama mzungu wa reli.
Hakujua afanye kipi, akajaribu kufungua kinywa apase sauti ila haikutoka
hata. Huku Salima wakiandamana na makachero wale.Salimu akaondoka na
kuelekea katika chumba chake. Kiza totoro kilikuwa kimesheheni kila
mahali. Alipofika alifungua mlango na kujibwaga kitandani pu! Kama mzigo
. Hata hivyo Salimu alifahamu vyema kuwa njama yake na majasusi wale
ilikuwa imetia fora.Kwani baada ya jitihada zake za kumsihi Salima
abadili uamuzi wake kugonga mwamba alimjulisha jasusi mmoja aliyepata
kujuana naye kupitia kampeni za kukashifu uavyaji mimba chuoni, naye
akaapa kumsaidia kutibua vitendo vya muuguzi huyo. Hata hivyo hili
alilificha kwake Salima na ikambidi kuigiza na kujitia hamnazo ni kama
hafahamu chochote. Alizinduka toka usingizini alfajiri na kelele za
majirani waliokuwa waking'ang'ana kuchota maji kwenye mfreji

Ghafla mlango ulibishwa na alipofungua alistaajabu kumwona Salima
mkabala wake. Akatabasamu na kumbusu kipajini na kumwelekeza chumbani.
Salima alimweleza salimu kuwa wale walikuwa majasusi ambao walikuwa
wameishi kumpeleleza muuguzi huyo na siku hiyo ndiyo ilisadifiana kuwa
ndiyo siku walikuwa wamemwekea mtego wao wa kumnasa.Na salima alitumika
tu kama ndoana ya kumnasa samaki huyu mkubwa ambaye alikuwa amegeuka
kuwa hatari kwa viumbe ambao bado hawajazaliwa baharini. Licha ya kuwa
Salimu hakujua lolote. Haya yalimwacha Salima kinywa wazi tu. Hata hivyo
hii ilikuwa tu jaala iliyokuwa ikishirikiana na makachero hao kutetea
uhai wa kijusi hiki. Hasaa ikisemekanaa kuwa jasusi wale walifika kwa
wakati kabla ya muuguzi yule kuanza shughuli yake.

Hili lilileta furaha kwake Salimu ambaye alikuwa ameunga mpango huu
shingo upande ila kwake Salima ilikuwa huzuni. Na hakuwacha kufikiria
aliendelea kuwaza njia zingine mbadala za kutamatisha lengo lake. Lakini
pindi alipozidi kufikiria ndipo alizidi kukosa jibu mwafaka na hata
akakosa maana ya maisha iwapo hangeweza kamilisha mpango wake. Salimu
alipoondoka kuenda luhudhuria mhadhara wake Salima alibakia chumbani.
Wazo likamjia la kujiangamiza pamoja na kijusi kile kwani hakuona sababu
ya kuishi kujilaumu au kulaumiwa akayambia maisha potelea pote!
Akachukuwa sumu na kuimimina kwenye bilauri , kabla kuikunywa akaanza
kuandika ujumbe kwenye kijikaratasi huku akilengwalengwa na machozi "
Ewe Salimu wangu, najua kwamba ulinipenda ,ila haya siwezi kuyavumilia.
Nakuomba uelewe kuwa huu ni uamuzi wangu mwenyewe na nakutakia maisha
mema katika sayari hii iliyojaa maovu. "

Salimu alipoelekea kufika kwenye ukumbi aliukagua mkoba wake kuhakikisha
kuwa amebeba daftari sahihi hapo ndipo aligundua kuwa daftari alilobeba
si la somo alilokuwa akienda kuhudhuria. Huku akiwa amebakia na dakika
sizozidi kumi alitimuwa mbio kurejea chumbani kwani hakuiishi mbali na
chuo na kwa dakika tano za mwendo kasi angefika na kurudi na kuweza
kupata mhadhara kabla haujaisha.